Нижгар йолдызчыклары җемелди

	Әйе, Нижгар төбәге элек-электән илебезнең зур спорт дөньясына зур казанышларга ирешкән шәхесләр биргән. 	 Шулардан Петрякстан булган боксчы Кара Малайны (Нур Алимов), Шөбиледән Җәләл көрәшчене (Җәләл Мусин), Кочко-Пожардан грек-рим көрәше буенча Олимпия уеннары чемпионы Шазам Сафинны, Красный Островтан шахмат буенча РСФСР чемпионы Рәшит Нәҗметдиновны мисалга китерергә мөмкин. Бүгенгеләрдән теннисчы Марат Сафинны, гимнастка Алия Мустафинаны (Рбишча), хоккейда һәм футболда Зиннәтулла һәм Ринат Билялетдиновларны (Печә һәм Сафаҗай), самбо буенча дөнья чемпионы Рәис Рахматуллинны (Ишавыл) әйтергә кирәк.

Россия спорт офыгында янәдән Нижгар төбәгеннән йолдызчыклар җемелди башлады. Мәсәлән, чыгышы белән Өчкүлдән булган Равил Җәфәровның улы Дамир быел хәтта ЦСКАкомандасы составында Россия чемпионы исеменә лаек булды. Ә моңа кадәр ул өч ел Новокузнецкның “Металлург” командасы составында башта МХЛда, аннары КХЛда (континентальная хоккейная лига) чыгыш ясады. Россиянең яшьләр җыелма командасы белән дөнья чемпионатының бакыр медальләрен үткән елда яулады, шул мәртәбәле турнирда 3 алка кертте.

Дамирны хоккей секциясенә әтисе 5 яшеннән йөртә башлый. Мәскәүнең “Пингвин” спорт мәктәбендә тимераякка баса, “Русь”та осталыгын камилләштерә һәм хоккейчы карьерасын, әйткәнебезчә, 2011 елда “Кузнецкие Медведи” яшьләр командасында башлый. Әбүген инде ул Александр Радулов белән чыгыш ясый. Дөрес, Дамир ЦСКАдан китәргә җыена кебек. “Салават Юлаев”тан чакыру бар, бәлкем, анда күчәрмен. Тик минем төп максатым – НХЛда уйнау. Хоккейның чын мәктәбен узасың килә икән, карашыңны океан артына төбәргә кирәк”, - диде 21 яшьлек якташ хоккейчыбыз.

- Дамирны 12 ел хоккейга йөрттем. Профессиональ хоккейчы үстерәсең килә икән, бөтен эшеңне ташларга кирәк. Шактый акча түгәсе дә бар. Ярый әле минем өмет-хыяллар акланып килә – улым үзе акча эшли башлады. Миңа бик бәяле автомобиль бүләк итте, Өчкүл клубына телевизор, өстәл теннисы алып бирде, каберлекләрне чистартырга булышты, Сергачтагы “Надежда” реабилитацион үзәктә тәрбияләнүче балаларга спорт инвентаре алып кайтты. Хәзер бергәләп авылдагы йортны яңартабыз. Иң мөһиме – Дамирда “йолдыз авыруы” күзәтелми. Ул чын татар баласы кебек һәрбер кешегә игътибарлы һәм ихтирамлы, - дип сөйләде безгә яшь хоккейчының әтисе Равил әфәнде.

Шулай булсын иде. Ә кешелекле адәмне Аллаһы Тәгалә ярдәменнән ташламас һәм Дамирның уй-хыяллары тормышка ашар дип ышанабыз.

Хоккейчы Камил Шиафетдинов ыруг-тамырлары белән Грибан авылына карый. Камил 5 яшеннән хоккей белән шөгыльләнә башлый, хәзер аңа 20 яшь. Ә15 яшен тутырып, Чехиягә тәҗрибә тупларга китә. Ике сезон андагы хоккей экстралигасында уйный. Россиягә кайтып, Мәскәү өлкәсенең “Атлант” яшьләр командасы составында чыгыш ясый. Шушы команданың иң яхшы бомбардиры булып таныла, ә яшьләр лигасында бу күрсәткеч буенча ул дүртенче урында. Континенталь хоккей лигасында да (КХЛ) чыгыш ясый. “Кубок вызова – 2015” турнирында командага җиңү китергән буллитны нәкъ ул кертә. 

Яңа сезонда Камил Мәскәүнең “Спартак” хоккей командасы составында КХЛда уйнаячак. 

Ул мөмкинлек чыккан саен Грибан авылына ялга кайта. Узган май бәйрәмнәрендә дә дусты Дамир Җәфәров белән биредә булып киткәннәр. 
  

Туган як

	№   |  	


